"මිස්ව හම්බ වෙන්න ලේඩි කෙනෙක් ඇවිත්"
  
  "මං එන්නම්  ජයේ අංකල්...විනාඩි පහක් දෙන්නකෝ....

ගාඩ් රූම් එක අයිනෙ පොඩි දරුවෙකුත් වඩාගෙන හිටපු ගෑණු මනුස්සයා මාව හුග කාලෙක ඉදන් දන්න පාටට මුණ පුරෝල හිනා වුනේ මගේ දෙපතුලේ ඉදන් හිස කේ දක්වාම හොදින් බලන ගමන්මයි...

  "මේ මිස් තමයි අමායා....සිකුරටි ජයේ අංකල් මාව අදුන්නල දුන්නා

"ඇත්තටම මං හිතුවටත් වඩා ලස්සනයි නංගි ඔයා....

" එතකොට ඔයා....

"මං තරුෂගෙ අක්කා...

" තරුෂ කිව්වේ....

"ඇයි මෙහෙන් සබ් ඕඩර්ස් ගන්නේ...

"ආ.... ඒ තරුෂද .. ඉතින් යන් ඇතුලට...

"ඕන නෑ නංගි...මං ආවෙ නංගිගෙන් ලොකු උදව්වක් ඉල්ලන්න..

ඒ මුණේ එහා මෙහා දුවන අවිනිශ්චිත බැල්මත් එක්ක මොනවාදෝ හැංගිලා තිබුන කියලයි මට හිතුනෙ. 

" අපි තරුෂට මගුලක් කතා කලා.. ටීචර් කෙනෙක්....මිනිහ ඒකට වැඩි කැමත්තක් නෑ දැන් . ඉස්සර එහෙම නෑ. දැන් ගොඩක් වෙනස්.
මං දෙයක් අහන්න ඔයා මා එක්ක තරහ වෙන්නෙ නෑ නේද....

"අය්යෝ ඕනි දෙයක්....

"එයා ඇත්තටම කැමති ඔයාට......අම්මගෙත් අකමැත්තක් නෑ...නංගි... ඔය දෙන්න අතර එහෙම මොනාත්.....

ඇය මගෙ මුව දිහා බලා හිටියෙ මහා නොසංසුන් කමකින්... අතේ වුන්නු චුටි එකා එහාට මෙහාට දගලන එකත් ඇයට කරදරයක් වෙලා තිබුන බව ඒ හැසිරීමේ පැහැදිලිව තිබුන.

තරුෂ මට ආදරෙයි කියල කියද්දිත් මං සේහිතත් එක්ක එන්ගේජ් වෙලයි හිටියෙ. 

මාරු කරපු මුද්ද ගලවන එක මහ දෙයක්ද කියල තරුෂ මට විහිලු කලත් මං කවදාවත් තරුෂ දිහා පෙම්වතෙක් විදියට බලල නෑ..

 ඒ හිතවත් කම හරිම සෙනේවන්තයි. පිරිමි සහෝදරයෙක් නැති අඩුව මට තරුෂගෙන් දැනුනෙ නෑ...

සමහර දවස් වලට අම්ම උයල දුන්න කියල ගෙනත් දෙන බත් මුල මම කන්නෙ මහා පෙරේත කමකින්. ඒ තරමට ඒ අත් ගුනේ මාරම රසයි...

තරුෂට මං කවදාවත් බලාපොරොත්තුවක් දුන්නෙ නෑ... හැබැයි සේහිතට කලින් තරුෂ වගේ කෙනෙක් ලැබුන නම් ඇත්තටම මං හරි වාසනාවන්තයි කියල දවසක් දා මං තරුශට කිව්වා...

 එදා එයාගෙ ඇස් හරි ලස්සනට දිලි සුනා. මොකක්දෝ අමුතු එළියකින් මුණ පිරිල ගියා    

ඒත් මට ආපහු හැරෙන්න බෑ... දැන් මම නීතියෙන් කසාද බැදපු කෙනෙක්.... මගෙ හිත හැමදාමත් මාව සීමාවෙ තිබ්බා....

ඒත් මේ අලුත් කතාව මාව අසරණ කලා....

"අනේ අක්කෙ මං එන්ගේජ් වෙලා ඉන්නෙ.  තරුෂට ඒ මගුලට කැමති වෙන්න කියන්න.
මං කවදාවත් තරුෂ ගැන එහෙම හැගීමකින් හිතලනෑ.........

"ඔය ඇත්තමද නංගි .... ඇත්තටම ඔය දෙන්න අතර එහෙම  සම්බන්ධයක්  තිබුනෙම නැද්ද....

"අනේ නෑ අක්කේ....

ඒ ඇස් වලින් හැංගෙන ගමන් වුනත් මම කිව්වෙ ඇත්‍තම තමයි .

 ඒත් මගේ හිතේ එහෙම නොවුනත් මෑතක ඉදන් තරුෂගෙ හැසිරීම අමුතුයි කියල මටත් නොදැනුනාම නෙමෙයි.

" ඔයාට මගෙ ආදරේ තේරෙන්නෙ නෑ අමායා. මං ඔයාට කොච්චර ආදරේද ..අර සේහිතය ඔයාට ගැලපෙන්නෙ නෑ අමායා...

තරුෂ වරින් වර මගේ හිතේ තැනක් ගන්න උත්සහ කලත් ඒක මං ප්‍රතික්ෂේප කලත් සේහිත දැන් මගේ නීත්‍යානූකූල භාරකරු.

එදා ඉදන් මං කලේ තරුෂව මග හැරපු එක.

"අනේ අක්කෙ මං දැනටමත් එන්ගේජ් වෙලයි ඉන්නෙ...වෙඩින් එකත් ලබන මාසෙ. නැකත් හදලත් ඉවරයි....

" එහෙනම් ඒ කතාව ඇත්ත.....

"මොන කතාවද අක්කෙ...

"ආ   ...ඔයා බැදපු කෙනෙක් කියල කියපු එක...

ඇය  එහෙම  කියල  මං දිහා මහ අසරණ කමකින් කියද්දි තරුෂ ගැන මගෙ හිත මොකක්දෝ හැගීමකින් පිරුණා....

" අම්මෙ මට වතුර ඕනී...

"පොඩි එකාට බඩගිනි වෙලා වගේ ...එන්න අක්කෙ අපි හෙමිහිට කතා කරමු..."

" ඕන නෑ නංගි මං යන්නම් ..ඇය දරුව අනිත් අතට මාරු කරද්දි  ඇස් වලට අහුවෙච්චි රතු වෙලා ඉදිමිලා තියෙන අතත් උරහිසත් මට එක් කලේ කුතුහලයක්.

"ඇයි අක්කෙ මේ අත...

"ආ... ලෙස්සල වැටුන නංගි...

ඇය  දරුවාට නොදැනෙන්නට රහසින් වගෙ කෙදුරුවා..

දරුවාත් කර පින්නාගෙන යන ඇය  තුල මොකක්දෝ අමුත්තක් හිත අස්සෙ දැගලුවත් හේතු කාරණාවක් හොයන්න තරම් හේතුවක් නොලැබුන හින්දම මමත් ඇය දිහා ඔහේ බලාගෙන උන්නා....

එකවරම ආපසු හැරුණ ඇය දරුවාත් සමගම දුවගෙන විත්  මා ලග නැවතුනා...

"මට සමාවෙන්න නංගි....

ඇයි අක්කෙ මේ.... 

කදුලු වැක්කෙරෙන ඇස් දිහා බලාගෙන මං ඇහුවෙ පුදුමයෙන්...

"තරුෂ දැන් හැමදාම බීලයි ගෙදර එන්නෙ. ඔයා ගැනමයි කියවන්නෙ...ඉස්සරත් එහෙමයි ඔයා ගැන හැමදේම මට කියනව.

 මාත් ආසාවෙන් අහන් ඉන්නව. එයා දරුවටයි මටයි ගොඩක් ආදරෙයි..... ඒත් දැන් එයා හරියට වෙනස් වෙලා .

 ඉස්සර වගේ අපිට ආදරේ නෑ. දරුවවයි මාවයි පේන්න බෑ....එයා ඔයා ගැන හුගක් හිතනව...

මේ අගක් මුලක් නැති කතාව මට මහ පෙහෙළිකාවක් වුනා

"ඔයා එන්ගේජ් වුනේ කලින් ඩිවෝස් වෙච්චි කෙනෙක්වද....

මගෙ ඔලුවට පොල්ලකින් ගැහුව වගේ ඇය එහෙම අහද්දි මට මතක් වුනේ තරුෂව. 

මං ඒ රහස හෙලි කලේ තරුෂට විතරමයි. ඩිවෝස් කිව්වට ඒ කසාදෙත් එන්ගේජ්මන්ට් එකක් විතරයි....

මහ හුගක් ආදරේ කරල ඒ කෙල්ලව ලියාපදිංචි කසාදයකින් සහතික කරගෙන ඉගෙන ගන්න කැම්පස් යන්න රට යන්න හැම උදව්වවක්ම වියදමක්ම කරපු සේහිතව අතරමං කරල ඒකි රටදි වෙන කොල්ලෙක් එක්ක යාලු වෙලා  කසාදත් බැදල දරුවෙකුත් එක්කයි ආපහු ලංකාවට ඇවිත් තිබුනෙ.

ආදරෙන් පැරදිලා ආයෙ කවදාවත්ම කසාදයක් නොබදිනව කියල තීරණය කරල තිබුන සේහිතව මං ඇත්තටම කසාද බදින්න තීරණය කලේ ඒ පැරදුන හිත පෑරුණ ආදරෙ ඒ ජීවිතෙන් පන්නල දාලා ඒ වගේ දස දහස් ගුණයකින් ආදරෙ සෙනෙහස දීල ඒ මනුස්සයව ආදරෙන් බලා ගන්න හිතාගෙනයි.

"එයා හරි හොද මනුස්සයෙක් අක්කෙ. කලින් කසාදෙ මට වැඩක් නෑ. .මට මගෙ ජීවිතේ ඒ වගේ අසරණ වෙච්චි පැරදිච්චි මනුස්සයෙක් වෙනුවෙන් පේවෙන්න ලැබුන එක පිනක් විදියටයි මං දකින්නෙ. "

"ඔයාගෙ කරුණාවන්තකම තරුෂට හෙනයක් වෙලා ...ඒකයි මේ සේරම.....

ඇයි අක්කෙ ....

"ඔයා වගේ ගුණ යහපත් කෙල්ලෙක්ට ලොකෙ මිනිස්සු කතා හදන්නෙ කෝමද නංගියෙ මෙහෙම......

"ඔයා තරුෂ එක්ක සම්බන්ධයක් තියෙනව කියල කෙනෙක් මට කිව්ව. ඔය දෙන්නගෙ එහෙම දෙයක් නැති වුනත් මං තරුෂව හැමදාම සැක කලා..

 මට පෙනුනෙම එහෙම .හැමදාම මං එයාට ඔයාව ජෝඩු කලා. ඒක මගේ වරද.. ඔයා ගැන මොනා හරි කියද්දි ඇත්තටම මට රිදුන. මං දවසින් දවස ඔයාට වයිර කලා. 

" කොච්චර නෑ කිව්වත් උඹ  අහන්නෙ නෑනෙ.. බලපන් මං උඹව අත ඇරල අමායව ගෑණි කරගන්නෙ නැද්ද කියල . ඔව් මං ඒකිට ආදරේ කරනව උඹට ඇඩෙන්න...

කවදාවත් මට උඹ කියල නැති එයා ඊයෙ මට හොදටම ගැහුව නංගි...

මගෙ සැකය හින්දම තරුෂ ඔයාට ලං වෙන්න හිතන්න ඇති නංගි.. ඒ මගේ වරද...

"එතකොට ඔයා... ඔයා තරුෂගෙ ...

"මං තරුෂගෙ වයිප්.. මේ තරුෂගෙ දරුව...

"ඇයි මට බොරු කිව්වෙ....

"මට ඕන වුනේ ඒ ඇත්තද කියල ඔයාගෙන්ම දැන ගන්න... ඒත්....

ඔයා වගේ හොද ගෑණියෙක්ට වනචරී වේසාවී කිය කිය මං කොච්චර දෙස් දෙවොල් තිබ්බද. මගෙ පවුල විනාස කරන්න ආපු හැතිරි කියල කොයි තරම් යැද්දද... අන්තිමට ඒ පව් පල දුන්නෙ මටමයි... 

===================================

කසාද බැදපු මිනිහෙක්ව දෙවෙනි පාර බදින හැම ගෑණිම අසම්මත ගෑණියෙක්වත් ගෙදර ගෑණි ඉද්දි අසම්මතේ හොයන් යන හැම පිරිමියත් සීයට සීයක් හරිත් නෑ සීයට සීයක් වැරදිත් නෑ....

දෙන්න ගාවම මොනවම හරි වැරද්දක් ඇති. ඒත් ඒව කතා කරල අවබෝධයෙන් විසදගන්න පුලුවන් තරම් මානසිකත්වයක් උන්ට ඒ වෙලාවට නෑ. 

ඒ මිනිස්සුන්ගෙ හැටි. ඒකයි මේ තරම් සමාජෙ අසම්මතයි කියන පලහිලව් වල මුල.

  ඇවිලෙන මිනිහ නිවෙන්න පුලුවන් තැන හොයනව. නැත්තම් ඇවිලෙන තැන තව ගිනි තියනව. ඒකයි ඇත්තම කතාව.

  අසම්මත ප්‍රේම කතා ඒකපාර්ශිකත්වයෙන් පටන් අරන් ගෙවල් ගිනි තියල අඹු දරුවො අනාත කරලයි නවතින්නෙ. 

ඒත් ඊට කලින් අවබෝධයෙන් කතා බහ කරල විසද ගන්න පුලුවන්නම් ගොඩාක් ගෑණුන්ගෙ කදුලු කතා නවතීවී.

ගොඩාක් පිරිමින්ගෙ කොටු පැනලි නවතීවී...

අසම්මතේ වේසකම   කිය කියා , එක  ගෑණියෙක් තව ගෑණියෙක්ට හෙන ඉල්ලන්න කලින් දෙතුන් සැරයක්,

 තමන්ගෙ ගෑණු ආත්මෙටත් එබෙන්න පුලුවන්නම්

 ඒ පිරිමියගෙ ඇතුලාන්තයත් පීරල හොයන්න පුලුවන්නම්

 ඇත්තටම වරද කොතනද වැරදුනේ කොහොමද කියල තේරුම් ගනීවී...

විරුද්ධ ලිංගික ආකර්ශණයට ආසාව රාගය ශෘංගාරය සසර පුරුදු ආත්ම බැදීම් කිය කිය ඔය  මොන නම දුන්නත්

 ඒක තියෙන්නෙ ඒ ආකාර්ශණය කැමත්ත ආසාවල් පිරිමහ ගන්නකල් විතරයි..

ප්‍රේමයට කියන්නෙ ප්‍රේමය විතරමයි.. උපමා කොච්චර තිබුනත් ආදේශක කොයිතරම් හෙව්වත් ප්‍රේමයම විතරයි...

කොයි තරම් තමන්ගෙ බිරිදට සැමියට තමන් ප්‍රේමවන්තද කියනවනම් අනික් බාහිර භාධා සියල්ල ඔහුට ඇයට සුලු දෙයක්. 

ලෝකෙම කඩවසම් මිනිහ ආවත් ලෝක රූ රැජින ආවත් තමන්ගෙ කූඩුව ඇතුලෙ රජා රැජිණිය වෙන්නෙ තමන් විතරයි...

ලෝකෙම ඉන්න ගෑනුන්ට දොස් නොතියා තමා තමන්ව අවබෝධය ඇති ගෑණු ආත්මයක් කරගන්න.

 පිරිමි හිත තේරුම් ගත්ත පිරිමි ආත්මයට රිංගන්න..

කවදාවත් එහෙම ගෑණුන්ගෙ පිරිමින්ගෙ ජීවිත කතා ඇතුලෙ කුටුම්බ ඇතුලට අසම්මත කතා එන්නෙ නෑ... ඒක සීයට දාහක් සුවර්.